“Kɔ́bɔ́gɔ ai Zorobabɛ̂l, yǎ ā dzóe ǹnam Yúda, ai fada ǹnén Yosué ai ébá bə́sə̄ bə́ ngálígī á ńnam nyú, wa ai bɔ́ nâ: 3Zá yə ábə̄ mínā á ngáyén é Tə́mpɛl nyɔ́ ábōg á ngábə̄ ḿfyɛ m̀fyɛ ? Ńdɔ myǎyén nyē yá ábōg dī, ngǎ á ńtɔ̄a yǎ zəzə dzóm ? 4Hədá étɔ̄á dzī, tə waku sɔ́m, ǎ Zorobabɛ̂l, - Ǹtondôbə ńnye ǎ kad wa nálā. Tə waku sɔ́m, ǎ Yosué, fada ǹnén - Ǹtondôbə ńnye ǎ kad wa nálā. Tə ǹnam wáku sɔ́m, bɔán esíé, - Ǹtondôbə ńnye ǎ kad mínā nálā. Amú mǎmēn mə nə ai mínā, - Ma Ǹtondôbə yǎ miǹkundǎ mākad mínā nálā. 5Mə ngálíg yǎ mína mətǐŋ naa mayi tɔbɔ ai mínā, éyɔŋ mǐ kódogo Égîptɛn ǹsísīm wáma ó tɔ̄á ábə̄ mínā: tə myǎmbáda.” 6Owé, Ńtondôbə Zambá yǎ miǹkunda a dzó nâ: mə́lú yā yób mā, mazu suguzu yób, ai sí, ai máŋ ai ńkód ńnam. 7Mayi bódō miǹnam mísə̄ á sí, ḿból yə̄ nâ bə́ zu ai akúmá dábán, mə́ man dzálā é Tə́mpɛl nyɔ́ ai olugú. Ma Ǹtondôbə yǎ miǹkundǎ mākɔ́bɔ̄ nálā. 8Mɔní a wóge ai ma, mvɔ́d yawóge ai ma. Ǹtondôbə yǎ miǹkunda énye a kɔ́bɔ̄ nálā. 9Dúmá mvúā yā é Ndá nyī lâyi lod édí ósú, ńdɔ̄ fə mǎyi sɔ́ ai mvɔí é vóm ví, ǹkɔ́bɔ̄ Ńtondôbə yǎ miǹkunda.